ΚΑΝΟΝΙΣΜΟΣ (ΕΚ) αριθ. 2474/95 ΤΟΥ ΣΥΜΒΟΥΛΙΟΥ της 23ης Οκτωβρίου 1995 για την τροποποίηση του κανονισμού (ΕΚ) αριθ. 1015/94 για την επιβολή οριστικού δασμού αντιντάμπινγκ στις εισαγωγές συσκευών λήψεως εικόνων για την τηλεόραση, καταγωγής Ιαπωνίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3283/94 του Συμβουλίου της 22ας Δεκεμβρίου 1994 για άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), και ιδίως το άρθρο 23,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (2), και ιδίως το άρθρο 14,

την πρόταση που υπέβαλε η Επιτροπή μετά από διαβουλεύσεις με τη συμβουλευτική επιτροπή,

Εκτιμώντας τα εξής:

Α. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Το Συμβούλιο, με τον κανονισμό (ΕΚ) αριθ. 1015/94 (3), επέβαλε οριστικό δασμό αντιντάμπινγκ στις εισαγωγές συσκευών λήψεως εικόνων για την τηλεόραση, καταγωγής Ιαπωνίας.

(2) Το Συμβούλιο εξαίρεσε ρητώς από την επιβολή του δασμού αντιντάμπινγκ τις επαγγελματικές συσκευές λήψεως που απαριθμούνται στο παράρτημα του εν λόγω κανονισμού (στο εξής καλούμενο «το παράρτημα») 7 πρόκειται για εξελιγμένες επαγγελματικές συσκευές λήψεως οι οποίες από τεχνική άποψη υπάγονται στον ορισμό του υπό εξέταση προϊόντος που περιέχει το άρθρο 1 παράγραφος 2 του κανονισμού (ΕΚ) αριθ. 1015/94, αλλά δεν είναι δυνατό να θεωρηθούν ως συσκευές ραδιοτηλεοπτικής λήψεως.

Β. ΔΙΑΔΙΚΑΣΙΑ ΕΠΑΝΕΞΕΤΑΣΗΣ

(3) Στη συνέχεια, αρκετοί εξαγωγείς γνωστοποίησαν στην Επιτροπή ότι σκόπευαν να εισάγουν στην αγορά της Κοινότητας νέα μοντέλα επαγγελματικών συσκευών λήψεως, τα οποία, κατά την αποψή τους, θα πρέπει να προστεθούν στον περιλαμβανόμενο στο παράρτημα κατάλογο των μοντέλων συσκευών λήψεως που εξαιρούνται από το δασμό αντιντάμπινγκ.

(4) Ο ιάπωνας παραγωγός, δηλαδή η Ikegami, ανήγγειλε την εισαγωγή στην κοινοτική αγορά μιας συσκευής ραδιοτηλεοπτικής λήψεως (της ΗΚ-466/Ρ), η οποία είναι εξοπλισμένη με τέσσερις αισθητήρες, διατάξεις ζεύγους φορτίων (CCD) αντί των τριών που προέβλεπε ο ορισμός του υπό εξέταση προϊόντος προκειμένου για τις συσκευές τηλεοπτικής λήψεως βάσει του άρθρου 1 παράγραφος 2 του κανονισμού (ΕΚ) αριθ. 1015/94. Οι καταγγέλλοντες κοινοτικοί παραγωγοί (στο εξής «κλάδος παραγωγής της Κοινότητας») ζήτησαν να συμπεριληφθεί το συγκεκριμένο μοντέλο συσκευής λήψεως στο πεδίο εφαρμογής του δασμού αντιντάμπινγκ, υποστηρίζοντας ότι πρόκειται για ομοειδές προϊόν, και προσεκόμισαν αναλυτικά τεχνικά στοιχεία.

(5) Η Επιτροπή άρχισε διαδικασία επανεξέτασης του κανονισμού (ΕΚ) αριθ. 1015/94 τον Ιούνιο του 1994, αποκλειστικός σκοπός της οποίας ήταν να κριθεί κατά πόσον τα νέα προϊόντα υπάγονται στο αντικείμενο της παρούσας διαδικασίας.

Γ. ΑΠΟΤΕΛΕΣΜΑΤΑ ΤΗΣ ΕΠΑΝΕΞΕΤΑΣΗΣ

α) Διάδοχα ή νέα μοντέλα (6) Η Επιτροπή ενημέρωσε όλα τα ενδιαφερόμενα μέρη σχετικά με τη δυνατότητα υποβολής αίτησης προκειμένου να συμπεριληφθούν νέα ή διάδοχα μοντέλα στο παράρτημα.

(7) Οι παρακάτω εταιρείες υπέβαλαν αιτήσεις σε σχέση με τα νέα ή διάδοχα μοντέλα που απαριθμούνται κατωτέρω και προσεκόμισαν τα σχετικά στοιχεία τεχνικού χαρακτήρα.

Διάδοχα μοντέλα:

i) Hitachi - κεφαλή συσκευής λήψεως HV-C20 και υπομοντέλο HV-C20M,

- κεφαλή συσκευής λήψεως Z-ONE-D και υπομοντέλα (Α), (Β) και (C),

- μονάδες ελέγχου συσκευής λήψεως RU-Z2, RC-Z1, RC-Z11, RC-Z2, RC-Z21,

- προσαρμογείς συσκευής λήψεως CA-Z1, CA-Z2, CA-Z1SJ, CA-Z1SP, CA-Z1M, CA-Z1M2, CA-Z1HB, CA-C10, CA-C10SP, CA-C10SJA, CA-C10M, CA-C10B,

- σκόπευτρο GM-50 (Α).

ii) Ikegami - κεφαλή λήψεως HC-390,

- σκόπευτρο VF 15-39,

- προσαρμογές συσκευής λήψεως CA-390.

iii) JVC - κεφαλή συσκευής λήψεως KY-27CECH,

- μονάδα ελέγχου συσκευής λήψεως RM-P270EG.

iv) Matsushita - κεφαλή συσκευής λήψεως WV-F-565HE,

- σκόπευτρο WV-VF42E,

- τηλεχειριστήρια WV-RC550/G και WV-RC550/B.

v) Sony - οικογένεια κεφαλών συσκευής λήψεως DXC-637Ρ, περιλαμβάνουσα τα μοντέλα DXC-637PK, DXC-637PL, DCX-637PH, PVW-637PK και PVW-637PL.

- σκόπευτρα DXF-601CE, DXF-40BCE και DXF-50BCE.

Νέα μοντέλα:

vi) JVC - κεφαλή συσκευής λήψεως KH-100U: προορίζεται για χρήση σε σύστημα κλειστού κυκλώματος (π.χ. σε αίθουσες διαλέξεων ή εκθέσεων, σε θέατρα, κ.λπ.). Μπορεί να χρησιμοποιηθεί μόνο σύμφωνα με το ιαπωνικό πρότυπο υψηλής ευκρίνειας (Hi-Vision), και είναι αδύνατη η χρήση του βάσει του τρέχοντος ευρωπαϊκού προτύπου εκπομπής (PAL ή SECAM).

(8) Η Επιτροπή παρέσχε στον οικείο κοινοτικό κλάδο παραγωγής αναλυτικά τεχνικά στοιχεία για όλα τα μοντέλα που απαριθμούνται παραπάνω και ζήτησε από τις επιχειρήσεις του κλάδου να διατυπώσουν τις παρατηρήσεις τους σχετικά με την κατάταξή τους στις επαγγελματικές συσκευές λήψεως.

Ο κοινοτικός κλάδος παραγωγής επιβεβαίωσε ότι όλα τα μοντέλα που απαριθμούνται στο σημείο 7 του αιτιολογικού είναι είτε διάδοχα μοντέλα επαγγελματικών συσκευών λήψεως, τα οποία είχαν ήδη εξαιρεθεί από την εφαρμογή του δασμού, είτε νέα μοντέλα επαγγελματικών συσκευών λήψεως.

(9) Η Επιτροπή διεξήγαγε εξέταση τεχνικού χαρακτήρα, η οποία, όσον αφορά τα διάδοχα μοντέλα, συμπεριέλαβε σύγκριση των φυσικών χαρακτηριστικών τους με εκείνα των προγενέστερων μοντέλων. Με βάση αυτή την τεχνικού χαρακτήρα εξέταση και λαμβανομένων υπόψη των παρατηρήσεων που διατύπωσαν τα οικεία ενδιαφερόμενα μέρη, εξάγεται το συμπέρασμα ότι όλα τα μοντέλα που απαριθμούνται στο σημείο 7 του αιτιολογικού είναι είτε επαγγελματικές συσκευές λήψεως και συναφής εξοπλισμός, που αντικαθιστούν ή προσαρμόζουν τα μοντέλα που απαριθμούνταν προηγουμένως στο παράρτημα, είτε νέα μοντέλα επαγγελματικών συσκευών λήψεως. Επομένως, είναι σκόπιμη η εξαίρεσή τους από την εφαρμογή του δασμού αντιντάμπινγκ, και το παράρτημα θα πρέπει να τροποποιηθεί αντιστοίχως.

β) Η συσκευή λήψεως με τέσσερις διατάξεις ζεύγους φορτίων (CCD) (10) Η Επιτροπή ζήτησε από την Ikegami να παράσχει στοιχεία σχετικά με τη νέα της συσκευή λήψεως με τέσσερις CCD και να διατυπώσει τυχόν παρατηρήσεις της σχετικά με το αίτημα του κοινοτικού κλάδου παραγωγής. Η Ikegami παρέσχε λεπτομερή τεχνικά στοιχεία και επεξηγήσεις σε σχέση με τη συσκευή λήψεως με τέσσερις CCD. Στη βάση αυτή, όλα τα οικεία ενδιαφερόμενα μέρη εκλήθησαν να υποβάλουν τις παρατηρήσεις τους σχετικά.

Η θέση της Ikegami (11) Από τυπική άποψη η Ikegami υποστήριξε ότι η συσκευή λήψεως με τέσσερις CCD δεν υπάγεται στο αντικείμενο της διαδικασίας αντιντάμπινγκ, δεδομένου ότι σε σχέση με αυτήν δεν υποβλήθηκε καμία καταγγελία, ούτε διεξήχθη έρευνα ως προς αυτή τον καιρό εκείνο. Ο κανονισμός (ΕΚ) αριθ. 1015/94 αφορά αποκλειστικά τις κεφαλές συσκευής λήψεως με τρεις αισθητήρες. Η Ikegami υποστήριξε επίσης ότι τυχόν επανεξέταση δεν είναι δυνατό να μεταβάλει το αντικείμενο της όλης διαδικασίας, το οποίο έχει καθοριστεί στην ανακοίνωση για την κίνηση διαδικασίας και στους κανονισμούς που εκδόθηκαν για την επιβολή του προσωρινού και του οριστικού δασμού.

(12) Σε ό,τι αφορά τα τεχνικά ζητήματα, η Ikegami ισχυρίστηκε ότι η εξοπλισμένη με τέσσερις CCD συσκευή λήψεως δεν αποτελεί ομοειδές προϊόν σε σύγκριση με τις συσκευές λήψεως που είναι εξοπλισμένες με τρεις CCD, δεδομένου ότι γι' αυτήν έχει χρησιμοποιηθεί εντελώς νέα τεχνολογία. Οι δύο από τις διατάξεις ζεύγους φορτίων χρησιμεύουν στη λήψη του φωτός που αντιστοιχεί στο πράσινο χρώμα. Η Ikegami υπέβαλε υπόμνημα από το οποίο προκύπτει ότι η επιστημονική έρευνα γύρω από τη χρήση δύο CCD για την περιοχή του πράσινου είχε ξεκινήσει ήδη το 1991 και ισχυρίστηκε ότι πρόκειται για τεχνική εξέλιξη η οποία είχε σχεδιασθεί πριν από την επιβολή του δασμού αντιντάμπινγκ και η οποία, ως εκ τούτου, δεν συνδέεται με την εφαρμογή του επιβληθέντος δασμού αντιντάμπινγκ.

Η Ikegami επεσήμανε ότι το σύστημα με τις 4 CCD προσφέρει μια σειρά πλεονεκτημάτων σε σύγκριση με τις συσκευές λήψεως με 3 CCD:

- υψηλότερη ευκρίνεια της όλης εικόνας,

- καλύτερο βάθος διαμόρφωσης,

- καλύτερη δυναμική περιοχή,

- μικρότερη οδόντωση της εικόνας,

- μείωση της χρωματικής εκτροπής των φακών.

(13) Σχετικά με το θέμα της αγοράς, η Ikegami υποστήριξε πως οι συσκευές λήψεως με 4 CCD αποτελούν ξεχωριστό τμήμα της αγοράς, δεδομένου ότι είναι τα μόνα προϊόντα που έχουν βελτιστοποιηθεί με σκοπό την παραγωγή σε σύστημα 16: 9 Pal-Plus, και πως με την εισαγωγή του νέου μοντέλου ΗΚ-466/Ρ πρόκειται να δημιουργηθεί ένα νέο τμήμα αγοράς. Συμπερασματικά, η Ikegami διατύπωσε την άποψη ότι το συγκεκριμένο προϊόν δεν είναι δυνατό να προκαλέσει ζημία στις κοινοτικές επιχειρήσεις που παράγουν συσκευές λήψεως με 3 CCD.

Παρατηρήσεις λοιπών εξαγωγέων (14) Μόνον ένας εξαγωγέας υπέβαλε παρατηρήσεις, υποστηρίζοντας ότι οι νέες συσκευές λήψεως με 4 CCD δεν παρουσιάζουν ουσιαστικές διαφορές σε σύγκριση με τις συσκευές λήψεως με 3 CCD και ότι, αν εξαιρέσει κανείς την κεφαλή της συσκευής λήψεως με 4 CCD, η οποία περιέχει ορισμένα νέα εξαρτήματα, όλα τα υπόλοιπα συστατικά μέρη είναι πανομοιότυπα. Κατά την άποψη, συνεπώς, του εν λόγω εξαγωγέα το συγκεκριμένο προϊόν είναι δυνατό να θεωρηθεί ισοδύναμο των συσκευών λήψεως με 3 CCD.

Παρατηρήσεις του κλάδου παραγωγής της Κοινότητας (15) Σε ό,τι αφορά τα τεχνικά ζητήματα, ο κλάδος παραγωγής της Κοινότητας υποστήριξε ότι η προσθήκη μιας διάταξης ζεύγους φορτίων δεν έχει κάποια αξιόλογη συνέπεια για το χαρακτήρα του προϊόντος ως συσκευής τηλεοπτικής λήψεως. Οι επιχειρήσεις του κλάδου διατείνονται ότι η διπλή διάταξη ζεύγους φορτίων σε σύστημα ευθυγράμμισης ημίσεος εικονοκυττάρου αποτελεί αποτελεί απλώς μια ενδιάμεση λύση, με την οποία επιδιώκεται μόνο η πρόσκαιρη υπερπήδηση τεχνικών προβλημάτων. Η τεχνολογία των 4 CCD ενδέχεται να αντιπροσωπεύει βελτίωση της επίδοσης των συσκευών λήψεως της Ikegami, αλλά δεν συνεπάγεται βελτίωση της όλης αγοράς. Η ύπαρξη μιας διαφορετικής προσέγγισης, η οποία είναι γνωστή ως «τεχνολογία δυναμικού χειρισμού εικονοκυττάρων» (Dynamic Pixel Management technology - DPM), αναφέρθηκε ως τρόπος επίτευξης των ίδιων αποτελεσμάτων σε ό,τι αφορά την κάθετη/οριζόντια ευκρίνεια.

(16) Σε ό,τι αφορά την αγορά, ο κλάδος παραγωγής της Κοινότητας υποστήριξε ότι οι συσκευές λήψεως με 4 CCD δεν πρόκειται να αποτελέσουν ξεχωριστό τμήμα της αγοράς, επειδή θα προορίζονται για τους ίδιους χρήστες προς τους οποίους απευθύνονται σήμερα οι συσκευές λήψεως με 3 CCD, και καταλήγει στο συμπέρασμα ότι η συσκευή λήψης με 4 CCD δεν αποτελεί νέο προϊόν, ούτε δημιουργεί νέο τμήμα αγοράς. Κατά συνέπεια, οι συσκευές αυτές πρέπει κανονικά να υπαχθούν στο πεδίο εφαρμογής του κανονισμού (ΕΚ) αριθ. 1015/94.

Συμπεράσματα (17) Από τυπική άποψη, ο ορισμός του προϊόντος, ο οποίος παρατίθεται στο άρθρο 1 παράγραφος 2 του κανονισμού (ΕΚ) αριθ. 1015/94, αναφερόνταν στις συσκευές λήψεως με 3 CCD μόνο, προκειμένου να γίνει η διάκριση μεταξύ των προϊόντων που καλύπτει η διαδικασία και των συσκευών λήψεως με 1 CCD (βιντεοκάμερες), οι οποίες εξαιρούνται. Εντούτοις, οι συσκευές λήψεως με 4 CCD υπάγονται κατ' ανάγκη στην κατηγορία στην οποία ανήκει το υπό εξέταση προϊόν και θα μνημονεύονταν ρητώς στην περιγραφή του υπο διερεύνηση προϊόντος, αν ήταν γνωστή η ύπαρξή τους. Επομένως, δεν πρόκειται για διεύρυνση του αντικειμένου της διαδικασίας, αλλά απλώς για διευκρίνιση του ορισμού του υπό εξέταση προϊόντος.

(18) Από τεχνική άποψη, η συσκευή λήψεως με 4 CCD είναι ομοειδές προϊόν. Η νέα συσκευή λήψεως με 4 CCD της Ikegami προσφέρει ανάλογες επιδόσεις σε σύγκριση με τις συσκευές λήψεως με 3 CCD, δεδομένου ότι η προσθήκη μιας διάταξης ζεύγους φορτίων δεν επιφέρει κάποια ουσιώδη μεταβολή στην τεχνολογία που χρησιμοποιείται για τις συσκευές λήψεως με 3 CCD. Μπορεί να συμπεράνει κανείς ότι η συσκευή λήψεως με 4 CCD αποτελεί απλώς μια δυνατή τεχνική λύση, που πρέπει να θεωρείται ως μια «εσωτερική» εξέλιξη την οποία ανέπτυξε ένας ανταγωνιστής προκειμένου να αντεπεξέλθει στον εντεινόμενο ανταγωνισμό και στην τεχνική περιπλοκότητα που χαρακτηρίζουν την αγορά συσκευών λήψεως.

(19) Σε ό,τι αφορά την αγορά, η συσκευή λήψεως με 4 CCD δεν απευθύνεται σε κάποιο ξεχωριστό νέο τμήμα της αγοράς, εφόσον είναι ένα προϊόν τηλεοπτικής λήψεως το οποίο θα αγορασθεί, δυνητικά, από τους ίδιους χρήστες οι οποίοι χρησιμοποιούν σήμερα τις εφοδιασμένες με 3 CCD συσκευές ραδιοτηλεοπτικής λήψεως.

(20) Για τους προεκτεθέντες λόγους, οι εφοδιασμένες με 4 CCD συσκευές λήψεως πρέπει να υπόκεινται στον επιβληθέντα δασμό αντιντάμπινγκ. Συνεπώς, ο κανονισμός (ΕΚ) αριθ. 1015/94 πρέπει να τροποποιηθεί αντιστοίχως.

(21) Επειδή η επανεξέταση αφορά αποκλειστικά και μόνο το θέμα της κατάταξης ορισμένων νέων προϊόντων, η έκβαση της επανεξέτασης δεν θα πρέπει να θίξει τον προσδιορισμό της ημερομηνίας λήξεως της ισχύος του κανονισμού (ΕΚ) αριθ. 1015/94 βάσει του άρθρου 15 παράγραφος 1 του κανονισμού (ΕΟΚ) αριθ. 2423/88,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1015/94 τροποποιείται ως ακολούθως:

1. Στο άρθρο 1 παράγραφος 2 στοιχείο α) οι λέξεις «τρεις αισθητήρες» αντικαθίστανται από τις λέξεις «τρεις ή περισσότερους αισθητήρες».

2. Το παράρτημα του κανονισμού (ΕΚ) αριθ. 1015/94 αντικαθίσταται από το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Το άρθρο 1 σημείο 2 εφαρμόζεται από την 1η Μαΐου 1994.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 23 Οκτωβρίου 1995.

Για το Συμβούλιο Ο Πρόεδρος P. SOLBES MIRA

ΠΑΡΑΡΤΗΜΑ

>ΘΕΣΗ ΠΗΝΑΚΑ>